জগন্নাথ দেবের রথযাত্রা মনে ভেসে উঠতেই যে চিত্র চিত্রিত হয়, সেটা হলো, পুরীর জগন্নাথ দেবের রথের  ছবি। প্রাচীন ভারতীয় গ্র্রন্থ ব্রহ্মাণ্ডপুরাণ ও পদ্মপুরাণ-এও এই রথযাত্রার কথা বলা হয়েছে। পদ্মপুরাণে আষাঢ় মাসের শুক্ল দ্বিতীয়া তিথিতে রথযাত্রা অনুষ্ঠান শুরু করে শুক্লা একাদশীর দিন পুণ্যযাত্রা বা উল্টো রথযাত্রা অনুষ্ঠিত হওয়ার কথা বলা হয়েছে। পুরীর জগন্নাথ দেবের রথযাত্রাও প্রতিবছর আষাঢ় মাসের শুক্লা দ্বিতীয়া তিথিতেই অনুষ্ঠিত হয়ে থাকে। যদিও আষাঢ় মাসের পুষ্যা নক্ষত্রযুক্ত শুক্লা দ্বিতীয়া তিথিতেই রথযাত্রা অনুষ্ঠিত হওয়ার নিয়ম। কিন্তু প্রতিবছর আর পুষ্যা নক্ষত্রের সঙ্গে আষাঢ় মাসের শুক্লা দ্বিতীয়া  তিথির যোগ হয় না। তাই কেবল ওই শুক্লা দ্বিতীয়া তিথিতেই রথযাত্রা শুরু হয়। তবে কখনো এই তিথির সঙ্গে পুষ্যা নক্ষত্রের যোগ হলে সেটি হয় একটি বিশেষ যোগসম্পন্ন রথযাত্রা। পুরীর রথযাত্রা উত্সব হচ্ছে বড় ভাই বলরাম বা বলভদ্র ও বোন সুভদ্রাকে সঙ্গে নিয়ে শ্রীকৃষ্ণের বৃন্দাবন যাত্রার স্মারক। তিনজনের জন্য আলাদা আলাদা তিনটি রথ। রথযাত্রা উত্সবের মূল দর্শনীয় হলো, এই রথ তিনটি।